﻿ PROIECT DE CERCETARE FINALIZAT MODELE DE ORGANIZARE ŞI FUNCŢIONARE ⎢ A ÎNVĂŢĂMÂNTULUI PROFESIONAL ŞI TEHNIC 1 DIN ROMÂNIA CLAUDIA PETRESCU ADRIANA NEGUŢ n contextul societăţii bazate pe cunoaştere şi al preocupărilor pentru creştere sustenabilă şi inclusivă, investiţiile în Îdezvoltarea capitalului uman au devenit indispensabile, iar interesul pentru dezvoltarea învăţământului profesional şi tehnic s-a intensificat. În ultimii ani, politicile în domeniul educaţiei s-au concentrat din ce în ce mai mult pe actualizarea constantă a competenţelor şi corelarea acestora cu cerinţele pieţei muncii. O contribuţie importantă la sincronizarea celor două sisteme o aduce învăţarea la locul de muncă, ce permite elevilor să-şi dezvolte abilităţile practice în contexte reale de muncă şi care este integrată în grade diferite în cadrul programelor de învăţământ profesional şi tehnic din statele europene şi nu numai, alături de învăţarea în şcoală. În România, învăţământul profesional şi tehnic a fost destabilizat de numeroase reforme şi a înregistrat scăderi importante din punctul de vedere al atractivităţii şi numărului de elevi. Articolul ri cu care se confruntă învăţământul trece în revistă principalele provocă profesional şi tehnic din România şi prezintă principalele modele de organizare şi funcţionare a învăţământului profesional şi tehnic la nivel european. Fără a se baza pe analiza exhaustivă a situaţiilor existente în România, ci pe rezultatele a şase studii de caz, articolul prezintă modelele de organizare şi funcţionare a învăţământului profesional şi tehnic la nivel naţional, cu accent pe importanţa acordată componentei de învăţare la locul de muncă în formarea elevilor. Totodată, analiza ia în considerare dimensiunile parteneriatului cu actorii sociali, modelului de management şi mecanismelor de finanţare. Cuvinte-cheie: învăţământ profesional şi tehnic, învăţare în şcoală, învăţare la locul de muncă, educaţie. Adresele de contact ale autorilor: Claudia Petrescu, Adriana Neguţ, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: claudia.petrescu@iccv.ro; adriana.negut@iccv.ro. 1 Fragmente din articol au fost publicate anterior în Petrescu, C. (coord.), Lambru, M., Palade, E., Neguţ, A., Stănilă, G., Învăţământul profesional şi tehnic. Provocări şi perspective de dezvoltare, Raport de politică publică, dezvoltat cu sprijinul OMV Petrom, 2016, disponibil online la http:// iccv.ro/sites/default/files/Raport%20Invatamant%20tehnic%20si%20profesional.pdf şi http://taraluiandrei. ro/files/2016/Raport%20IPT_11nov.pdf. CALITATEA VIEŢII, XXVII, nr. 4, 2016, p. 304–323 2 MODELE DE ORGANIZARE ŞI FUNCŢIONARE 305 INTRODUCERE Profesionalizarea forţei de muncă reprezintă unul dintre factorii determinanţi ai dezvoltării socioeconomice şi incluziunii sociale, fiind principalul mecanism al politicii europene în domeniul programelor educaţionale prin care se urmăreşte înregistrarea unei creşteri inteligente, durabile şi favorabile incluziunii. Educaţia şi formarea profesională constituie un instrument de creştere a capitalului uman, fiind promovată la nivel european ca mecanism de stimulare a creşterii socioeconomice sustenabile, competitivităţii, ocupării şi reducerii sărăciei (McGrath, 2012; Nilsson, 2010; Wallenborn, 2010; CEDEFOP, 2017). Preocupările pentru învăţământul profesional şi tehnic (ÎPT), una dintre componentele educaţiei şi formării profesionale, au înregistrat o creştere în ultimii ani, după o lungă perioadă de declin pe fondul schimbării paradigmei educaţiei spre creşterea numărului de ani de şcoală şi a accentului pus pe învăţământul superior (Walkenhorst, 2008; Wallenborn, 2010). Această formă de învăţământ este apreciată ca un instrument de reducere a părăsirii timpurii a şcolii, de formare a deprinderilor necesare pieţei muncii la tineri pentru a creşte rata ocupării la această categorie de vârstă, dar şi de asigurare a necesarului de competenţe solicitate de angajatori pentru a face faţă competitivităţii economice crescute (McGrath, 2012; Nilsson, 2010; Wallenborn, 2010). În România, problemele învăţământului profesional şi tehnic s-au cronicizat în ultimii ani ca urmare a reformelor multiple şi fragmentate din domeniul educaţiei, modificărilor structurale ale economiei şi capacităţii reduse de a răspunde nevoilor pieţei muncii. În momentul de faţă învăţământul profesional şi tehnic din România trebuie să facă faţă unor multiple provocări: trebuie să răspundă nevoilor elevilor de a beneficia de educaţie de calitate şi de calificări care să le faciliteze accesul pe piaţa muncii, presiunilor angajatorilor pentru care forţa de muncă bine calificată reprezintă un element foarte important în decizia de a investi şi dezvolta afaceri în România, nevoilor unei economii în schimbare, dar şi presiunilor externe din partea Uniunii Europene (UE) în vederea modernizării sistemului de învăţământ profesional şi tehnic pentru a creşte competitivitatea şi coeziunea socială. În contextul unei cereri de forţă de muncă calificată tot mai mare la nivel naţional, problematica învăţământului profesional şi tehnic a devenit tot mai importantă pentru toţi actorii implicaţi în acest domeniu. Destabilizat de o serie de reforme, sistemul de învăţământ profesional şi tehnic a cunoscut un declin substanţial. Doar ca urmare a deciziei din anul 2008 de a nu mai acorda cifră de şcolarizare pentru şcolile profesionale, numărul de înscrişi în această formă de educaţie a scăzut în doar trei ani de la 189 254 (în 2008) la doar 12 382 (în 2011). Articolul de faţă prezintă o analiză succintă a sistemului ÎPT din România descriind principalele provocări şi oportunităţi de dezvoltare, precum şi o serie de modele de organizare şi funcţionare ale acestuia. Pornind de la contextul european, articolul îşi propune să identifice principalele probleme în dezvoltarea sistemului ÎPT la nivel naţional şi să analizeze organizarea şi funcţionarea acestuia. Pe baza 306 CLAUDIA PETRESCU, ADRIANA NEGUŢ 3 studiilor de caz realizate în cadrul proiectului Învăţământul profesional şi tehnic. Provocări şi oportunităţi de dezvoltare, susţinut de OMV PETROM, au fost identificate principalele modele de organizare şi funcţionare a ÎPT din România, cu accent pe importanţa acordată componentei de învăţare la locul de muncă în formarea elevilor. Analiza acestor modele s-a realizat pe patru dimensiuni – parteneriatul cu actorii sociali, managementul, mecanismele de finanţare, activitatea practică – şi a permis identificarea unor elemente de succes, precum şi a principalelor dificultăţi în demersul de creştere a eficienţei sistemului ÎPT din România. CONTEXTUL EUROPEAN La nivel european, atenţia acordată învăţământului profesional şi tehnic s-a intensificat odată cu adoptarea Strategiei Lisabona (2000), al cărei obiectiv îl constituia transformarea Uniunii Europene în „cea mai competitivă şi dinamică economie bazată pe cunoaştere” până în 2010 (Comisia Europeană, 2010). Rolul educaţiei şi formării profesionale în atingerea obiectivelor Strategiei Lisabona a fost accentuat în Declaraţia de la Copenhaga (2002), care semnala necesitatea întăririi cooperării în domeniul educaţiei şi formării profesionale la nivel european şi viza creşterea calităţii şi atractivităţii acestora în Europa. Contribuind la creşterea gradului de conştientizare privind importanţa educaţiei şi formării profesionale, Declaraţia de la Copenhaga a stat la baza Strategiei Europene pentru sporirea cooperării în domeniul educaţiei şi formării profesionale (cunoscută sub denumirea de Procesul de la Copenhaga) şi reprezintă parte integrantă a Cadrului Strategic pentru Cooperare Europeană în Educaţie şi Training (ET 2020), adoptat în 2009. Totodată, importanţa educaţiei şi formării profesionale este recunoscută într-un număr important de documente strategice şi iniţiative la nivelul UE precum Strategia Europa 2020, Garanţia pentru tineret, Iniţiativa privind ocuparea forţei de muncă în rândul tinerilor. Obiectivele politicii UE vizează provocări comune cu care se confruntă, în grade diferite, statele membre: îmbătrânirea populaţiei, lipsa lucrătorilor calificaţi în anumite domenii, rata şomajului ridicată în rândul tinerilor, evoluţia tehnologică. În ceea ce priveşte sistemul educaţional în general şi învăţământul profesional în particular, se remarcă o serie de diferenţe între statele membre din punct de vedere al modului de organizare şi funcţionare, a finanţării sau a percepţiei publice. Învăţământul profesional şi tehnic este valorizat diferit în statele membre ale UE: dacă în statele nordice învăţământul profesional şi tehnic are o reputaţie ridicată, în statele sud europene educaţia generală este considerată mai valoroasă, ca urmare a factorilor precum percepţia privind limitarea opţiunilor de carieră şi flexibilitatea redusă în plan profesional după absolvirea unei instituţii de învăţământ profesional şi tehnic, prestigiul redus al profesiilor „manuale” sau tendinţa în creştere de a urma studii universitare (Mulder, 2012). 4 MODELE DE ORGANIZARE ŞI FUNCŢIONARE 307 Sub aspectul organizării şi funcţionării învăţământului profesional, în statele membre UE, dar nu numai, se remarcă două abordări: învăţarea în şcoală (school based-learning) şi învăţarea la locul de muncă (work-based learning). Învăţarea în şcoală, cu puternic caracter teoretic, presupune că activitatea practică a elevilor se desfăşoară în atelierele din cadrul şcolilor, sub supravegherea cadrelor didactice. De cealaltă parte, în cadrul abordării centrate pe învăţare la locul de muncă, activitatea practică se desfăşoară în cadrul companiilor, în contexte reale de muncă. Complementară învăţării în şcoală, învăţarea la locul de muncă oferă elevilor oportunitatea de a testa cunoştinţele dobândite la clasă, a-şi dezvolta abilităţile practice şi pe cele de relaţionare în context profesional şi în condiţii superioare celor oferite de atelierele şcolare din punct de vedere al dotării cu tehnologie. În statele membre UE, cele două abordări nu sunt mutual exclusive, învăţarea la locul de muncă fiind integrată în grade diferite în cadrul programelor de învăţământ profesional şi tehnic. În funcţie de ponderea în care combină învăţarea în şcoală cu cea la locul de muncă, la nivel european au fost identificate patru modele dominante de organizare a învăţământului profesional şi tehnic, în multe state modele diferite funcţionând în paralel: (1) sistemul dual ca model dominant, (2) model mixt în care învăţarea la locul de muncă (ucenicia) coexistă cu alte forme de organizare a învăţământului profesional şi tehnic, însă are o pondere mai redusă faţă de acestea, (3) elemente semnificative ale învăţării la locul de muncă integrate în programele din şcoli şi (4) învăţământ profesional şi tehnic derulat preponderent în şcoală (European Parliament, 2014). Sistemul dual combină pregătirea teoretică în cadrul şcolii cu învăţarea la locul de muncă, aceasta din urmă deţinând o pondere semnificativ mai ridicată comparativ cu restul modelelor. În cadrul acestui model, care funcţionează în Germania, Austria, Elveţia, Danemarca, companiile au un rol important atât în stabilirea conţinutului formării, cât şi în selecţia şi evaluarea candidaţilor şi sprijinirea financiară a acestora, între elevi, companii şi şcoli încheindu-se contracte de practică. În cadrul modelului mixt, programele de ucenicie în cadrul companiilor coexistă cu învăţarea în şcoală, ponderea învăţării la locul de muncă variind în statele europene. Acest model poate fi întâlnit în Franţa, Olanda, Marea Britanie – state cu tradiţie în funcţionarea uceniciei ca rută paralelă cu alte forme de organizare a învăţământului profesional şi tehnic –, dar şi în Grecia, Polonia sau Italia. Funcţionând în paralel, există situaţii în care cele două tipuri de formare sunt gestionare de autorităţi diferite: spre exemplu, în Franţa şi Marea Britanie sau în Grecia învăţarea la locul de muncă şi cea din cadrul şcolii sunt gestionate de departamente diferite din cadrul ministerelor educaţiei, respectiv de ministerul muncii şi ministerul educaţiei. Totodată, aceeaşi calificare poate fi obţinută urmând rute diferite, ucenicia fiind una dintre acestea (ex.: Franţa sau Olanda). Principalele diferenţe dintre modelul mixt şi cel al sistemului dual dominant nu vizează modul de organizare a învăţării, ci ponderea programelor de ucenicie în cadrul formelor de organizare a ÎPT – acestea atrăgând un număr semnificativ mai mic de elevi – 308 CLAUDIA PETRESCU, ADRIANA NEGUŢ 5 şi profilul publicului ţintă – fiind percepute adesea ca opţiuni pentru elevii mai puţin performanţi. Cel de-al treilea model funcţionează în Franţa, Finlanda, Belgia, Olanda, în paralel cu modelul mixt. Opţiunea predominantă este cea a învăţării în şcoală, însă în cadrul acesteia sunt integrate elemente semnificative ale învăţării la locul de muncă: activitatea practică se desfăşoară cel mai adesea în cadrul atelierelor din şcoală, şi doar în cadrul unor stagii de scurtă durată în cadrul companiilor, iar atunci când aceasta se întâmplă relaţia nu este reglementată contractual. Modelul învăţământului profesional şi tehnic derulat preponderent în şcoală, răspândit în state precum Cehia sau Slovacia, este caracterizat prin o cooperare mai slabă între şcoli şi angajatori şi, prin urmare, o adaptare redusă la cerinţele pieţei muncii. Aşa cum sugerează şi numele acestui model, activitatea practică se desfăşoară aproape în exclusivitate în cadrul atelierelor din şcoli (European Parliament, 2014; Petrescu şi alţii, 2016). Elemente de învăţare la locul de muncă se extind însă şi în state în care învăţământul profesional se desfăşura tradiţional în cadrul şcolii. Spre exemplu, în Grecia a fost introdus din 2013 „anul de ucenicie”, care este opţional şi se adresează tinerilor care au absolvit învăţământul secundar superior, oferindu-le posibilitatea de a învăţa la locul de muncă în cadrul unui program alcătuit din de 28 de ore pe săptămână în companie şi 7 ore pe săptămână în şcoală. Responsabilitatea pentru plasarea elevilor revine unităţilor de învăţământ, activitatea elevilor este reglementată prin contract, iar companiile participate sunt subvenţionate (CEDEFOP, 2014). Începând cu anul şcolar 2015–2016 în Slovacia, programele de învăţământ cu durata de patru ani au fost completate de introducerea programelor duale, care presupun realizarea a 50% din formare în cadrul companiilor. Companiile îşi asumă responsabilitatea pentru activităţile de formare şi semnează atât contracte individuale cu elevii, fără a fi obligate să le ofere acestora locuri de muncă după absolvire, cât şi contracte instituţionale cu unitatea de învăţământ. Curriculumul pentru formarea din cadrul companiilor este stabilit preponderent de autorităţile publice, ca urmare a lipsei de experienţă a sectorului de afaceri (CEDEFOP, 2016). ÎNVĂŢĂMÂNTUL PROFESIONAL ŞI TEHNIC ÎN ROMÂNIA Schimbările în organizarea şi funcţionarea economiei după căderea regimului comunist, prăbuşirea industriei, modificarea relaţiei dintre educaţie şi piaţa muncii şi reforma educaţiei au determinat un declin al învăţământului profesional şi tehnic în România în ultimii 26 de ani. În perioada comunistă, în România ÎPT funcţiona în strânsă legătură cu agenţii economici, instituţiile de învăţământ din sistemul IPT având o dublă subordonare: către Ministerul Educaţiei şi către ministerele economice de profil. Agenţii economici se implicau nu doar în asigurarea pregătirii practice a elevilor pe parcursul şcolarizării acestora (atât la locul de muncă, cât şi prin dotarea atelierelor şcolare cu aparatură şi materiale didactice necesare activităţilor practice 6 MODELE DE ORGANIZARE ŞI FUNCŢIONARE 309 derulate în şcoală), ci şi în asigurarea infrastructurii necesare procesului de învăţare, în stabilirea calificărilor şi în oferirea de locuri de muncă absolvenţilor pentru o perioadă limitată. Parteneriatul dintre instituţiile ÎPT şi agenţii economici era important pentru realizarea obiectivelor economiei planificate (productivitate crescută şi şomaj zero) deoarece oferea posibilitatea unităţilor economice să îşi califice forţa de muncă conform nevoilor pe care le aveau, dar le impuneau acestora să şi angajeze aceşti absolvenţi. Căderea regimului comunist a dus la o schimbare a paradigmei de funcţionare a economiei, capitalismul presupunând şi o restructurare profundă a industriei. Această restructurare a constat în închiderea sau reducerea activităţii multor unităţi economice, fapt ce a determinat şi un declin al ÎPT deoarece relaţiile dintre cei doi actori s-au deteriorat profund. Instituţiile ÎPT au fost lipsite de agenţii economici pentru practica elevilor, de resursele necesare pentru dotarea atelierelor şcolare şi achiziţionarea de materiale didactice pentru pregătirea practică a elevilor şi nu au mai putut oferi locuri de muncă după absolvire. Toate acestea au condus la o scădere a atractivităţii ÎPT în societate, mai ales din cauza lipsei oportunităţilor de angajare după finalizarea studiilor. În acest context, şcolile profesionale şi liceele tehnologice şi-au pierdut, treptat, relevanţa în raport cu cerinţele unei pieţe a muncii aflate în plin proces de schimbare. Reforma educaţiei a avut în vedere modificările de paradigmă de la nivel european (Walkenhorst, 2008) şi a pus accent mai ales pe dezvoltarea învăţământului superior, România înregistrând numărului cel mai mic de persoane cu studii superioare după 1990. Din acest motiv, ÎPT a căpătat un rol marginal în educaţie, fiind considerat doar o soluţie de continuare a studiilor pentru absolvenţii clasei a VIII-a care obţin rezultate slabe şi foarte slabe la examenul de „capacitate”. Deciziile de politică publică referitoare la ÎPT nu au fost dintre cele mai eficiente, conducând, în cele din urmă, la agravarea situaţiei. Decizia din 2003 de înfiinţare a Şcolii de Arte şi Meserii (SAM) cu durata de doi ani, cu rută de dezvoltare profesională complementară de încă trei ani, nu a fost un succes pe termen lung, contribuind, între altele, la creşterea ratei de părăsire timpurie a şcolii pe segmentul ÎPT. Având în vedere numărul tot mai mic de elevi, în 2008 s-a decis ca pentru şcolile profesionale să nu se mai acorde cifră de şcolarizare, absolvenţii claselor a VIII-a având doar opţiunea de a merge la liceu, fie pe filieră teoretică, fie pe cea vocaţională care includea şi liceele tehnologice, indiferent de competenţele sau opţiunile individuale. Alături de ceilalţi factori (restructurarea economică, lipsa agenţilor economici care să asigure pregătirea practică, lipsa locurilor de muncă, gradul scăzut de atractivitate pentru elevi al SAM, subfinanţarea educaţiei), aceste decizii de politică publică au condus la o scădere constantă a numărului de elevi înscrişi în învăţământul profesional (Figura 1). Această evoluţie este deosebit de îngrijorătoare din multiple perspective: creşterea şomajului în rândul tinerilor, asigurarea forţei de muncă mediu calificată sau prestigiul social al acestei forme de învăţământ. 310 CLAUDIA PETRESCU, ADRIANA NEGUŢ 7 Figura 1 Evoluţia numărului de elevi – învăţământ profesional la nivel naţional Sursa: INS, baza de date Tempo, Populaţia şcolară pe niveluri de educaţie, medii de rezidenţă, macroregiuni, regiuni de dezvoltare şi judeţe, [SCL103E], august 2016. ÎPT din România se confruntă cu probleme pe dimensiuni multiple: asigurarea calităţii, mecanismele de finanţare, adecvarea competenţelor la piaţa muncii, parteneriatul cu actorii sociali şi imaginea publică. Sub aspectul calităţii, principalele deficienţe ale sistemului naţional de ÎPT sunt asociate cu lipsa mecanismelor de anticipare a competenţelor solicitate de piaţa muncii, subdimensionarea activităţii de consiliere şi orientare profesională pentru elevi, infrastructura şcolară deficitară – mai ales în şcolile care nu au parteneriate cu agenţii economici –, conţinutul curriculumului perimat în raport cu cerinţele pieţei muncii, lipsa de actualitate a materialelor didactice, insuficienţa cadrelor didactice şi neadaptarea acestor la noile tehnologii. Din punctul de vedere al finanţării, dificultăţile sunt generate atât de modalitatea de finanţare (finanţare/ elev), cât şi de nivelul insuficient al resurselor alocate întregului sistem de învăţământ, nu doar ÎPT (Petrescu şi alţii, 2016). Dat fiind caracterul interdependent al problemelor sistemului ÎPT, efectele lacunelor din dimensiunile menţionate anterior se răsfrâng asupra celui mai important rezultat al procesului educaţional derulat în cadrul unităţilor şcolare din sistemul ÎPT: adecvarea competenţelor la cerinţele pieţei muncii. Ca să existe o adecvare cât mai bună la cerinţele pieţei muncii este necesar să fie îndepliniţi mai mulţi paşi: existenţa mecanismelor de anticipare a cerinţelor pieţei muncii, existenţa mecanismelor de monitorizare a inserţiei absolvenţilor pe piaţa muncii, adaptarea 8 MODELE DE ORGANIZARE ŞI FUNCŢIONARE 311 standardelor de pregătire profesională şi a calificărilor, revizuirea permanentă a curriculumului şi a materialelor didactice (Petrescu şi alţii, 2016). În acest moment asistăm la un nivel redus de dezvoltare atât a competenţelor specifice (uneori competenţe de bază lipsesc: ex. citirea unei planşe de desen tehnic, utilizarea instrumentelor de măsură), cât şi a celor transversale ale elevilor/absolvenţilor de învăţământ profesional şi tehnic. În unele cazuri, deoarece la nivelul şcolii nu se formează competenţele transversale, angajatorii se implică inclusiv în acest aspect. Astfel, fie în cadrul practicii de specialitate, fie în diverse activităţi extracurriculare (şcoli de vară, tabere tematice, şcoli de weekend, vizite de studiu etc.) sunt încurajate lucrul în echipă, comunicarea, creativitatea. Inexistenţa mecanismelor de monitorizarea a inserţiei absolvenţilor pe piaţa muncii face imposibilă furnizarea de informaţii atât despre domeniile în care absolvenţii de ÎPT se angajează, cât şi despre competenţele specifice sau transversale pe care aceştia consideră că le-au dobândit în şcoală sau în perioada practicii de specialitate, astfel încât să poată fi îmbunătăţite programele de studiu. Aceste studii sunt extrem de utile în procesul de reformă a ÎPT. Integrarea pe piaţa muncii este mai facilă acolo unde rolul angajatorilor (în general companii mari) în definirea parteneriatului cu unităţi ale ÎPT este mai puternic şi în domenii unde resursa umană este rară (ex. construcţii) sau unde cererea şi fluctuaţia de personal sunt mari (ex. turism şi alimentaţie publică). ÎPT nu poate funcţiona într-un mod eficient în lipsa cooperării cu partenerii sociali, mai ales cu cei din mediul economic. Filozofia de funcţionare a ÎPT presupune existenţa unui parteneriat solid cu mediul de afaceri astfel încât să se poată realiza învăţarea la locul de muncă. În cazul şcolilor profesionale şi liceelor tehnologice acest parteneriat se traduce prin existenţa unor contracte de practică în care toţi cei trei actori (elev, instituţia de învăţământ şi agentul economic) ar trebui să aibă un rol bine definit. În practică se întâlnesc fie contracte între agentul economic şi elev/părinte sau tutore al acestuia, fie contracte între agentul economic şi şcoală. Este de remarcat lipsa unui contract cadru unitar care să reglementeze această relaţie între cei trei actori şi rolurile lor. În metodologia de implementare a învăţământului profesional de tip dual există un contract cadru între unităţile de învăţământ şi agenţii economici în care sunt specificate clar atribuţiile fiecărei părţi (CNDÎPT, 2016). Un obstacol în calea încheierii de parteneriate şi, prin urmare, pentru funcţionarea eficientă a sistemului de ÎPT naţional îl reprezintă lipsa facilităţilor fiscale pentru agenţii economici care susţin ÎPT. Ele ar contribui la motivarea acestora pentru a colabora cu instituţiile de învăţământ. Parteneriatul social, în cazul ÎPT, este realizat în mod formal prin două structuri consultative – comitetele locale de dezvoltare a parteneriatului social (CLDPS) la nivel judeţean/municipiul Bucureşti şi consorţiile regionale (CR) la nivel regional. CLDPS-ul are ca obiective principale: dezvoltarea parteneriatului social pentru ÎPT, 312 CLAUDIA PETRESCU, ADRIANA NEGUŢ 9 identificarea cererii pieţei muncii pentru ÎPT şi corelarea ofertei educaţionale cu aceasta, optimizarea politicilor şi strategiilor judeţene referitoare la resursele financiare, umane şi material necesare în ÎPT. Rolul principal al CLDPS-urilor este de a propune noi calificări şi cifrele de şcolarizare pe specializări. Acestea ar trebui să aibă în vedere nevoile angajatori, dar principalul criteriu urmărit este acela de a acoperi normele cadrelor didactice. Din păcate funcţionarea CLDPS-urilor prezintă mari probleme legate în special de reprezentativitatea actorilor şi de managementul procesului consultativ, fapt ce afectează calitatea ÎPT. În cadrul CLDPS-urilor sunt invitaţi să participe doar anumiţi agenţi economici, care sunt cunoscuţi de autorităţile locale şi inspectoratele şcolare judeţene; nu există o consultare largă a actorilor interesaţi, cu transmiterea unei invitaţii către toţi agenţii economici, cu comunicarea agendei de discuţii şi a raportului final către aceştia, cu luarea în considerare a intereselor mediului de afaceri. METODOLOGIE Datele prezentate în articolul de faţă fac parte dintr-un studiu mai amplu asupra sistemului de învăţământ profesional şi tehnic din România (Învăţământul profesional şi tehnic. Provocări şi perspective de dezvoltare), care a cuprins o varietate de metode şi tehnici de cercetare: analiza de date secundare, metode de cercetare calitativă, analiza de politică publică. Analiza de date secundare a vizat datele disponibile privind învăţământul profesional şi tehnic din bazele de date relevante (ale Institutului Naţional de Statistică, Centrului Naţional de Dezvoltare a Învăţământului Profesional şi Tehnic, EUROSTAT, OECD). În cadrul analizei de politică publică au fost cercetate legislaţia naţională în domeniul învăţământului profesional şi tehnic, documentele strategice naţionale referitoare la ÎPT şi politicile europene. Cercetarea calitativă a cuprins două focus grupuri cu părinţi ai elevilor din clasele VII–VIII (unul în mediul rural şi unul în mediul urban), 30 de interviuri în profunzime cu actori relevanţi în domeniu (angajatori, factori de decizie, firme de recrutare, sindicate, organizaţii neguvernamentale) şi şase studii de caz. În cadrul focus grupurilor cu părinţii a fost analizată opinia acestora despre învăţământul profesional şi tehnic şi motivaţia din spatele alegerii parcursului educaţional al copiilor lor. Interviurile în profunzime cu actori relevanţi în domeniu au fost distribuite după cum urmează: şase interviuri cu reprezentanţi ai autorităţilor publice (Ministerul Educaţiei Naţionale şi Cercetării Ştiinţifice, Centrul Naţional de Dezvoltare a Învăţământului Profesional şi Tehnic, Inspectorate Şcolare, Administraţia Prezidenţială), 17 interviuri cu angajatori din diverse domenii (industrie auto şi componente, industrie electronică şi automatizări, turism şi alimentaţie publică, industrie alimentară, textile şi pielărie, construcţii, tehnologia informaţiilor şi comunicaţiilor, industrie extractivă, transport şi depozitare), două interviuri cu reprezentanţi ai unor firme de recrutare de personal, două interviuri 10 MODELE DE ORGANIZARE ŞI FUNCŢIONARE 313 cu experţi educaţie, un interviu cu un sindicat din învăţământ, două interviuri cu reprezentanţi ai societăţii civile. Studiile de caz regionale au reprezentat una dintre principalele componente ale metodologiei de cercetare şi au avut scopul de a prezenta formele de organizare şi funcţionare a învăţământului profesional şi tehnic din diverse regiuni ale ţării. Cele şase studii de caz au fost selectate în funcţie de mai multe criterii – nivelul de dezvoltare economică al regiunii, implicarea angajatorilor în sistemul ÎPT, prezenţa/ absenţa unor elemente de inovare în domeniul învăţământului profesional şi tehnic, raportul dintre învăţarea la locul de muncă şi învăţarea în şcoală. Pentru fiecare dintre cele şase studii de caz s-au realizat: focus grupuri cu elevii din licee tehnice/ şcoli profesionale, interviuri cu cadrele didactice din unităţile de învăţământ selectate şi interviuri cu angajatori care au contracte de colaborare cu instituţiile de învăţământ. Atât datele privind modelele de organizare şi funcţionare a ÎPT în România prezentate în cadrul acestui articol, cât şi analizele din cadrul celorlalte articole ce alcătuiesc numărul curent al revistei au la bază studiile de caz regionale realizate în cadrul proiectului Învăţământul profesional şi tehnic. Provocări şi perspective de dezvoltare. MODELE DE ORGANIZARE ŞI FUNCŢIONARE A ÎPT ÎN ROMÂNIA La nivel naţional cadrul de reglementare a învăţământului profesional şi tehnic este acelaşi, dar în practică găsim diverse modele de organizare şi funcţionare a acestuia: (1) ÎPT în sistem dual, bazat pe modelul german, în care angajatorii sunt implicaţi în formarea competenţelor specifice, selecţia, evaluarea şi susţinerea financiară a elevilor, dar şi în definirea conţinutului programei şcolare şi formarea cadrelor didactice; (2) modelul mixt, în care învăţarea la locul de muncă şi cea din cadrul şcolii coexistă, însă ponderea celei dintâi este mult mai ridicată pe fondul unei implicări mai puternice a mediului de afaceri; (3) modelul bazat pe integrarea elementelor semnificative ale învăţării la locul de muncă în programele din şcoli şi (4) modelul ÎPT derulat preponderent în şcoală, dezvoltarea competenţelor elevilor la locul de muncă fiind aproape inexistentă (Eremia, 2016; Stănilă şi Neguţ, 2016; Mihalache, 2016; Neagu, 2016; Deliu, 2016; Glăvan, 2016). Aceste diferenţe ţin atât de modalităţile de îmbinare a învăţării în şcoală cu învăţarea la locul de muncă în ceea ce priveşte activitatea practică, cât şi de nivelul de dezvoltare industrială al zonei şi implicarea angajatorilor în formarea profesională a elevilor. În cadrul aceluiaşi model conceptual, diferenţele între unităţile de învăţământ sunt determinate preponderent de gradul şi modul de implicare al angajatorilor în formarea elevilor. Figura 2 prezintă modelele identificate la nivel naţional de organizare şi funcţionare a ÎPT, cu accent pe gradul de integrare a componentei de învăţare la locul de muncă în dezvoltarea competenţelor elevilor. În analiza unităţilor de învăţământ 314 CLAUDIA PETRESCU, ADRIANA NEGUŢ 11 cuprinse în studiile de caz, acestui criteriu i se adaugă parteneriatul cu actorii sociali, modelul de management şi mecanismele de finanţare. Figura 2 Modele de organizare şi funcţionare a ÎPT în România Notă: SGK, Braşov – Şcoala Profesională Germană Kronstadt, Braşov / SPE, Oradea – Şcoala Profesională Eurobusiness, Oradea / LTCM, Mioveni – Liceul Tehnologic Construcţii de Maşini, Mioveni, Argeş / CTGC, Moineşti – Colegiul Tehnic „Grigore Cobălcescu”, Moineşti, Bacău / CTDP, Turnu Măgurele – Colegiul Tehnic „David Praporgescu”, Turnu Măgurele, Teleorman / LTDM, Călăraşi – Liceul Tehnologic „Dan Mateescu”, Călăraşi. MODELE ALE ZONELOR DEZVOLTATE INDUSTRIAL Sistem dual – Şcoala Profesională Germană Kronstadt, Braşov Parteneriatul cu întreprinzătorii sociali. Şcoala Profesională Germană Kronstadt (SGK) este o instituţie de învăţământ publică care are la bază un parteneriat solid cu agenţii economici din Clubul Economic German. Parteneriatul cu agenţii economici este transpus în practică prin: implicarea acestora în toate etapele formării profesionale a elevilor (selecţia iniţială elevilor, dezvoltarea de competenţe specifice şi transversale, evaluarea continuă a competenţelor specifice, evaluarea finală), definirea specializărilor instituţiei de învăţământ, stabilirea conţinutului curriculumului în dezvoltare locală (definirea conţinuturilor de practică), supravegherea calităţii actului de învăţământ, formarea cadrelor didactice şi asigurarea bazei materiale. Există un contract de practică între elevi şi agenţii economici, cu responsabilităţi clare pentru ambele părţi şi cu un sprijin financiar din partea agenţilor economici destul de substanţial (bursă, asigurare medicală, decontarea abonamentului de transport, abonament 12 MODELE DE ORGANIZARE ŞI FUNCŢIONARE 315 la sala de sport, card de sănătate la furnizori privaţi de servicii medicale, cămin, masă de prânz). Modelul de management. Reprezentanţii Clubului Economic German sunt membrii în Consiliul de Administraţie al Şcolii şi au transferat metodele de management din sectorul privat către instituţia de învăţământ. Agenţii economici s-au implicat în definirea standardelor de calitate ale instituţiei de învăţământ, directorul având un contract de management cu Consiliul de Administraţie în care sunt specificaţi indicatori de performanţă. Mecanismele de finanţare. În cazul SGK finanţarea este asigurată de la bugetul de stat din finanţarea de bază pentru plata cadrelor didactice şi a celorlalte aspecte prevăzute de legislaţia în vigoare, de la bugetul local pentru modernizarea infrastructurii şcolare (clădirea a fost reamenajată de către Primăria Braşov) şi de la agenţii economici (dotarea atelierelor, formarea cadrelor didactice de specialitate, bursele şi celelalte beneficii acordate elevilor). Activitatea practică. Aceasta se derulează cu precădere la agenţii economici, dar instituţia de învăţământ a beneficiat de suport din partea acestora pentru dotarea atelierelor cu tehnologia necesară pregătirii practice a elevilor. Astfel, din activitatea practică la agentul economic se desfăşoară: în primul an 20%, în anul II – 60%, iar în anul III – 75%. Tutorii de practică din cadrul companiilor sunt responsabili pentru activitatea practică a elevilor, sunt implicaţi în evaluarea acestora şi colaborează îndeaproape cu profesorii de practică de la instituţia de învăţământ. Parteneriatul public–privat, concretizat prin colaborarea dintre Primăria Municipiului Braşov, Inspectoratul Şcolar, Şcoala Profesională (SGK) şi agenţii economici, constituie unul dintre principalele puncte tari ale sistemului implementat la SGK, Braşov. Acesta oferă elevilor oportunitatea de a face practică direct în cadrul companiilor, reprezentanţii acestora fiind implicaţi atât în procesul de admitere, cât şi în stabilirea conţinutului programei de studiu. Un element distinctiv al modelului implementat la SGK îl reprezintă interesul acordat de companii formării cadrelor didactice, materializat în oportunităţi de formare continuă şi schimburi de experienţă cu profesori din străinătate. Alte avantaje semnificative ale SGK sunt reprezentate de calitatea infrastructurii şcolare, datorată dotării sălilor de clasă şi laboratoarelor de către agenţii economici, şi garantarea unui loc de muncă după absolvire, acesta cântărind cel mai mult în decizia elevilor de a urma studiile SGK. Model mixt (practică la locul de muncă şi în şcoală) Şcoala Profesională EUROBUSINESS, Oradea Parteneriatul cu actorii sociali. Şcoala Profesională Eurobusiness Oradea (SPE) a fost înfiinţată în 2013, la iniţiativa Agenţiei de Dezvoltare Locală Oradea (ADLO) ca urmare a solicitărilor mediului de afaceri, având la bază o iniţiativă de dezvoltare a parteneriatelor sociale pentru ÎPT din cadrul proiectului ,,Parteneriate 316 CLAUDIA PETRESCU, ADRIANA NEGUŢ 13 active şcoală – întreprindere pentru îmbunătăţirea formării profesionale iniţiale – PAŞII FPI”. Parteneriatul SPE implică Inspectoratul Şcolar Judeţean Bihor, 4 colegiile tehnice din Oradea, Eurobusiness Parc Oradea, Ro Marketing Oradea, Primăria Municipiului Oradea şi 14 companii partenere. SPE utilizează baza materială şi resursa umană a instituţiilor de învăţământ partenere (acestea sunt cele care organizează clasele de şcoală profesională), însă propune cifra de şcolarizare, numărul de clase şi specializările în urma consultărilor care au loc atât în cadrul consiliului de administraţie al SPE, cât şi cu mediul de afaceri din zonă. SPE este un parteneriat neformalizat, fiind creată ca un „concept de marketing” care să atragă elevii către învăţământul profesional. Modelul de management. Şcoala Profesională Eurobusiness (companiile partenere şi administraţia publică locală prin ADLO) este reprezentată în Consiliu de administraţie al instituţiei de învăţământ. Companiile partenere şi ADLO sunt partenerii care dau direcţiile de dezvoltare a instituţiei de învăţământ. Spre deosebire de SGK, Braşov, la Oradea agenţii economici nu sunt implicaţi în formarea cadrelor didactice, în evaluarea continuă a elevilor sau în dezvoltarea de activităţi extraşcolare pentru creşterea competenţelor transversale ale elevilor. Mecanismele de finanţare. În cadrul SPE, finanţarea este asigurată atât de la bugetul de stat (pentru salariile profesorilor şi bursa profesională de 200 lei/elev/lună), cât şi de la bugetul local (cheltuielile cu întreţinerea imobilelor, utilităţi, dotare cu materiale didactice) şi de la companii private (îmbunătăţirea bazei materiale existente la colegiul tehnic, bursa privată de 200 lei/elev/lună). Spre deosebire de SGK, implicarea financiară a agenţilor economici este mai redusă, aceştia acordând doar bursele suplimentare. Activitatea practică. Este derulată la agenţii economici, chiar dacă s-a realizat dotarea atelierelor şcolilor fie cu sprijinul companiilor private, fie prin proiecte cu finanţare europeană. Ponderea practicii derulate la agenţii economici parteneri este de 60% în primul an, 75% în anii II şi III. Agenţii economici au tutori de practică pentru activităţile cu elevii, dar nu există o colaborare permanentă între aceştia şi profesorii de practică din instituţiile de învăţământ. Printre aspectele care diferenţiază Şcoala Profesională Eurobusiness (SPE) de alte instituţii de profil se numără deschiderea administraţiei publice locale faţă de mediul de afaceri, iniţiativa de înfiinţare a SPE aparţinând autorităţilor, şi organizarea SPE ca parteneriat neinstituţionalizat între instituţiile de învăţământ, companii şi autorităţile publice, cu rolul de a creşte atractivitatea şcolilor profesionale. Doi dintre factorii de succes ai modelului de la Oradea, întâlniţi şi la Braşov, sunt garantarea locului de muncă după absolvire şi monitorizarea continuă a elevilor, atât la şcoală, cât şi în timpul stagiului de practică la companie, ambii contribuind la creşterea calităţii absolvenţilor. Diferenţe importante între cele două modele (Oradea şi Braşov) se observă însă sub aspectul interesului pentru formarea cadrelor didactice, al suportului financiar pentru elevi şi al colaborării dintre tutori 14 MODELE DE ORGANIZARE ŞI FUNCŢIONARE 317 şi profesorii de practică din instituţiile de învăţământ, toate mai puternice la Şcoala Profesională Germană Kronstadt Braşov. Liceul Tehnologic Construcţii de Maşini Mioveni, judeţul Argeş Parteneriatul cu actorii sociali. Există un parteneriat cu patru companii din industria constructoare de maşini. Încheierea contractelor de practică a fost facilitată în primă fază de autorităţile publice locale, după care notorietatea agenţilor economici a atras celelalte companii. Autorităţile publice locale sunt implicate activ în susţinerea liceului, inclusiv prin atragerea de companii care să ofere oportunităţi de derulare a activităţilor practice sau asigurarea practicii de specialitate în cadrul unităţilor proprii ale administraţiei locale. Agenţii economici sunt implicaţi în definirea curriculumului în dezvoltare locală, în susţinerea financiară a unui număr limitat de elevi şi în susţinerea activităţii practice a elevilor. Modelul de management. Companiile au o prezenţă redusă în cadrul Consiliului de Administraţie, managementul fiind realizat de către instituţia de învăţământ conform reglementărilor în vigoare. Mecanismele de finanţare. Finanţarea este asigurată de la bugetul de stat (salariile cadrelor didactice, bursa profesională), bugetul local (utilităţi, investiţii în modernizarea infrastructurii) şi companii (dotări şi bursa privată pentru un număr limitat de elevi). Activitatea practică. Prin mijlocirea autorităţile locale şi a Inspectoratului Şcolar Judeţean Argeş, Liceul Tehnologic Construcţii de Maşini (LTCM) Mioveni beneficiază de parteneriate cu companii private care să asigure derularea activităţii practice a elevilor. Dotarea atelierelor şcolare este însă destul de deficitară, preferându-se ca practica de specialitate să se desfăşoare la agenţii economici. Unul dintre principalele puncte tari ale LTCM Mioveni îl reprezintă contextul local, caracterizat de un nivel ridicat de dezvoltare economică şi de sprijinul constant al autorităţilor locale. Colaborarea strânsă dintre LTCM şi agenţi economici importanţi din sectorul industrial (Automobile DACIA, Delta Invest, Euro APS, Piroux Industrie Romania), facilitată de implicarea autorităţilor locale, constituie principalul atu al acestui model de ÎPT. Autorităţile locale au sprijinit instituţia de învăţământ nu doar prin investiţii financiare în infrastructura şcolară, ci şi prin mijlocirea parteneriatelor cu agenţii economici, care au contribuit ulterior la creşterea notorietăţii şi atractivităţii liceului. Cu toate acestea, liceul nu se plasează în topul opţiunilor absolvenţilor de învăţământ gimnazial cu performanţe şcolare peste medie, ceea ce se traduce în promovabilitatea foarte redusă a elevilor LTCM Mioveni la examenul de bacalaureat (43% în anul 2016). Un alt avantaj al parteneriatului cu cel mai important agent economici din oraş (Automobile DACIA) îl reprezintă donaţiile de utilaje tehnologice care, au contribuit la atenuarea unuia dintre cele mai importante neajunsuri cu care 318 CLAUDIA PETRESCU, ADRIANA NEGUŢ 15 se confruntă LTCM Mioveni – subfinanţarea, concretizată în dotarea slabă a atelierelor de practică. MODELE ALE ZONELOR MAI PUŢIN DEZVOLTATE INDUSTRIAL Elemente semnificative ale învăţării la locul de muncă integrate în programele din şcoli Colegiul Tehnic „Grigore Cobălcescu” Moineşti, judeţul Bacău Parteneriatul cu actorii sociali. Există parteneriate cu două companii mari care derulează activităţi în zonă – OMV-Petrom şi S.C.HOLZINDUSTRIE SCHWEIGHOFER S.R.L., dar şi cu agenţi economici de mici dimensiuni (activităţi de comerţ şi turism) care preiau un număr mare de elevi în stagii de practică. OMV Petrom s-a implicat activ în susţinerea financiară a două specializări de şcoală profesională, în realizarea de activităţi extraşcolare cu elevii (tabere, şcoli de vară) şi în dotarea atelierelor şcolare. Modelul de management. Este realizat de către instituţia de învăţământ conform reglementărilor în vigoare. Mecanismele de finanţare. Finanţarea este asigurată de la bugetul de stat (salariile cadrelor didactice, bursa profesională), bugetul local (utilităţi) şi companii (dotări şi bursa privată pentru elevii anumitor specializări). Implicarea autorităţilor publice locale este extrem de redusă. Activitatea practică. În funcţie de specializare, se derulează la agenţii economici sau în atelierele şcolare care pentru specializarea industrie extractivă sunt dotate corespunzător. În cazul industriei extractive este dificil să se realizeze practica la locul de muncă din raţiuni legate de securitatea muncii. Unul dintre avantajele importante ale CTGC Moineşti îl reprezintă tradiţia, acesta funcţionând de mai bine de jumătate de secol ca instituţie de învăţământ cu profil dominant petrol şi gaze. Prestigiului colegiului i se adaugă nivelul ridicat de dotare tehnico-materială şi colaborarea permanentă cu agenţii economici, cu precădere OMV-Petrom. Deşi ocuparea în domeniul petrolului şi gazelor s-a diminuat considerabil, beneficiile oferite elevilor ca urmare a colaborării cu OMV-Petrom (bursa, practica în cadrul companiilor, oportunităţile de angajare) au contribuit la creşterea atractivităţii unităţii de învăţământ şi la accentuarea concurenţei între elevi. Colegiul Tehnic „David Praporgescu”, Turnu Măgurele, judeţul Teleorman Parteneriatul cu actorii sociali. Sunt parteneriate încheiate cu diverşi agenţi economici, dar acestea se bazează pe relaţiile sociale ale cadrelor didactice. Modelul de management. Este realizat de către instituţia de învăţământ conform reglementărilor în vigoare. 16 MODELE DE ORGANIZARE ŞI FUNCŢIONARE 319 Mecanismele de finanţare. Finanţarea este asigurată de la bugetul de stat (salariile cadrelor didactice, bursa profesională) şi bugetul local (utilităţi, investiţii în infrastructură). Finanţarea din partea agenţilor economici este sporadică şi se rezumă la sponsorizarea unor evenimente şcolare. Activitatea practică. Se realizează la agenţii economici, în cazul în care există disponibilitate din partea acestora, sau în şcoală, dacă nu sunt acorduri de practică încheiate. Nu toate specializările au încheiate astfel de acorduri şi, în aceste cazuri, practica de specialitate se organizează în cadrul şcolii. Firmele nu au tutori de practică, îndrumarea elevilor făcându-se de către personalul agentului economic sau profesorul de practică. Dotarea atelierelor şcolii este redusă. Colegiul Tehnic „David Praporgescu”, Turnu Măgurele, se remarcă prin implicarea limitată a agenţilor economici în procesul de educaţie, determinată, în puţinele cazuri în care are loc, de capitalul social al cadrelor didactice, prin lipsa manualelor pentru disciplinele de specialitate şi gradul scăzut de dotare a laboratoarelor. Principalii factori determinanţi ai acestei stări de fapt sunt nivelul scăzut de dezvoltare economică a zonei şi dimensiunile reduse ale agenţilor economici locali, care nu au resursele financiare şi umane necesare pentru a sprijini activitatea practică a elevilor Colegiului. ÎPT derulat preponderent în şcoală – Liceul Tehnologic „Dan Mateescu”, Călăraşi Parteneriatul cu actorii sociali. Se regăseşte într-o foarte mică măsură la nivelul acestui liceu tehnologic. Cadrele didactice au fost implicate în diverse proiecte de consolidare a parteneriatului cu agenţii economici, dar există anumite neconcordanţe între solicitările acestora şi oferta instituţiei de învăţământ (sunt calificări solicitate de piaţa muncii pentru care nu există disponibilitate din partea elevilor). Aceste parteneriate cu agenţii economici se bazează, de cele mai multe ori, pe relaţiile personale ale cadrelor didactice. Modelul de management. Este realizat de către instituţia de învăţământ conform reglementărilor în vigoare. Mecanismele de finanţare. Finanţarea este asigurată de la bugetul de stat (salariile cadrelor didactice, bursa profesională) şi bugetul local (utilităţi, investiţii în infrastructură). Nu există finanţare din partea agenţilor economici. Activitatea practică. Se realizează la agenţii economici în cazul în care există disponibilitate din partea acestora sau în şcoală dacă nu sunt acorduri de practică încheiate. Nu toate specializările au încheiate astfel de acorduri şi, în aceste cazuri, practica de specialitate se organizează în cadrul şcolii. Firmele nu au tutori de practică, îndrumarea elevilor făcându-se de către personalul agentului economic sau profesorul de practică. Dotarea atelierelor şcolii este redusă. Cu toate că liceul este implicat în numeroase proiecte şi programe şcolare şi extraşcolare, orientarea acestora preponderent spre activităţi culturale şi civice, în detrimentul dezvoltării profesionale a cadrelor didactice şi a elevilor, influenţează 320 CLAUDIA PETRESCU, ADRIANA NEGUŢ 17 negativ activitatea acestuia. Deşi modernizarea recentă a infrastructurii şcolare poate constitui un element pozitiv pentru evoluţia liceului, baza materială care acoperă domeniile de formare profesională şi profilurile oferite ca specializare este în continuare deficitară. Situaţia este cu atât mai gravă cu cât activitatea practică a elevilor din cadrul LTDM, Călăraşi se desfăşoară cu precădere la nivelul şcolii. CONCLUZII Problemele învăţământului profesional şi tehnic din România s-au accentuat pe parcursul ultimelor decenii în principal ca urmare a reformelor frecvente în domeniul educaţiei, produse într-un context economic şi social nefavorabil, marcat de diminuarea activităţii industriale şi creşterea instabilităţii economice, a îmbătrânirii şi migraţiei forţei de muncă. Acestea sunt doar câteva dintre provocările cu care se confruntă învăţământul profesional şi tehnic din România alături de perimarea calificărilor furnizate şi slaba corelare cu cerinţele pieţei muncii şi deteriorarea imaginii acestei forme de învăţământ în rândul populaţiei, precum şi probleme privind capacitatea instituţională, resursele umane implicate şi subfinanţarea. Învăţarea la locul de muncă contribuie la reducerea decalajului dintre oferta educaţională şi nevoile agenţilor economici de forţă de muncă bine calificată şi câştigă teren în din ce în ce mai multe state europene, inclusiv în România. Ponderea învăţării la locul de muncă este mai ridicată în regiunile mai dezvoltate economic, unde există agenţi economici de mari dimensiuni, cu viziune şi strategii de dezvoltare pe termen lung şi cu resurse financiare şi umane necesare pregătirii elevilor. La polul opus, în regiunile mai sărace, unde predomină angajatori de mici dimensiuni, unităţile de învăţământ profesional şi tehnic pun accentul pe învăţarea în şcoală, iar cea la locul de muncă se desfăşoară pe perioade scurte, în condiţii „inferioare” calitativ celor din cadrul sistemului dual (sub supravegherea cadrelor didactice din şcoli, fără contracte de practică) sau reprezintă mai degrabă o excepţie datorată de cele mai multe ori capitalului social al cadrelor didactice. Parteneriatul public–privat şi deschiderea autorităţilor publice locale către mediul de afaceri constituie unul dintre factorii care contribuie la creşterea calităţii învăţământului profesional şi tehnic deoarece favorizează extinderea învăţării la locul de muncă şi introducerea de calificări conforme cu nevoile pieţei muncii. Existenţa forţei de muncă calificate reprezintă pentru multe localităţi un avantaj competitiv important în procesul de dezvoltare economică/atragerea de investitori. Implicarea autorităţilor locale în stimularea parteneriatului agenţilor economici cu unităţile ÎPT a contribuit la creşterea prestigiului acestora din urmă şi la atragerea unui număr mai mare de elevi cu rezultate bune la examenul de „capacitate”. Acest parteneriat face să crească eficienţa sistemului ÎPT prin introducerea calificărilor cerute de piaţa muncii, diversificarea oportunităţilor de pregătire practică a elevilor şi intrarea lor în situaţii reale de muncă, sporirea atractivităţii în rândul elevilor inclusiv prin oferirea de beneficii de către angajatori (burse suplimentare, asigurări 18 MODELE DE ORGANIZARE ŞI FUNCŢIONARE 321 medicale, suport material pentru transport şi cazare etc.). În regiunile mai dezvoltate, existenţa parteneriatului între cei trei actori, unităţi ÎPT, administraţia publică locală şi mediul de afaceri a adus beneficii tuturor părţilor implicate: sistemul ÎPT – a crescut calitatea educaţiei şi a atras un număr mai mare de elevi, mediul de afaceri – au fost introduse calificări noi conform nevoilor agenţilor economici; administraţia publică locală – a identificat o formulă de reducere a abandonului şcolar şi a şomajului în rândul tinerilor. În urma studiilor de caz realizate am identificat diferenţe între modelele de organizare şi funcţionare a ÎPT şi din punctul de vedere al modelului de management. Astfel, în regiunile dezvoltate economic care au implementat modele bazate pe sistemul dual agenţii economici sunt parteneri în consiliile de administraţie ale şcolilor. În regiunile mai puţin dezvoltate economic, cu mai puţine parteneriate între şcoli şi agenţii economici, managementul unităţilor de învăţământ este realizat exclusiv de către acestea, conform reglementărilor în vigoare. Diferenţe între şcolile provenite din regiuni diferite şi cu niveluri diferite de integrare a învăţării la locul de muncă se remarcă şi sub aspectul surselor de finanţare: acolo unde sunt încheiate parteneriate cu agenţii economici, aceştia sprijină financiar procesul educaţional prin burse şi beneficii suplimentare alocate elevilor, dotarea atelierelor de practică din şcoli sau chiar formarea cadrelor didactice. Prin urmare, parteneriatele cu agenţi economici, reglementarea contractuală a relaţiei agent economic–elev–şcoală, precum şi implicarea autorităţilor locale constituie factori ce contribuie la creşterea atractivităţii ÎPT, la dezvoltarea infrastructurii şcolare şi la mai buna adecvare a competenţelor la cerinţele pieţei muncii. Din acest punct de vedere, rezultatele cele mai bune le obţin modelele de organizare şi funcţionare a ÎPT cu pondere ridicată a învăţării la locul de muncă. Luând însă în considerare contextul naţional, caracterizat de disparităţi regionale puternice, soluţia optimă pentru eficientizarea sistemului ÎPT nu este reprezentată de generalizarea acestor iniţiative, ci mai degrabă de adoptarea unui sistem mixt în care şcolile în sistem dual să funcţioneze în paralel cu alte forme de organizare a ÎPT. BIBLIOGRAFIE CEDEFOP, The external factors influencing VET, CEDEFOP project ‘Changing nature and role of vocational education and training in Europe’, working paper 3, 2017. CEDEFOP, Vocational education and training in Slovakia, Short description Luxembour, Publication Office of the European Union, 2016. CEDEFOP, Vocational education and training in Greece, Short description, Luxembourg, Publication Office of the European Union, 2014. Comisia Europeană, Document de lucru al serviciilor Comisiei. Document de evaluare a Strategiei de la Lisabona, Brussels, 2010, disponibil online la http://ec.europa.eu/archives/growthandjobs_ 2009/pdf/lisbon_strategy_evaluation_ro.pdf. Centrul Naţional de Dezvoltare a Învăţământului Profesional şi Tehnic (CNDÎPT), Metodologia de organizare şi funcţionare a învăţământului profesional de tip dual, de stat, pentru nivelul 3 din Cadrul Naţional al Calificărilor, 2016, disponibil online la http://www.alegetidrumul.ro/ 322 CLAUDIA PETRESCU, ADRIANA NEGUŢ 19 noutati/info_ipt/invatamantul-profesional-de-tip-dual-in-romania-noutati-pentru-anul-scolar- 2016-2017. Deliu, A., Colegiul Tehnic David Praporgescu – Turnu Măgurele. Studiu de Caz. Bucureşti, 2016, disponibil online la http://iccv.ro/sites/default/files/Studiu%20de%20caz%20_Teleorman.pdf. Eremia, D., Şcoala Profesională Germană Kronstadt − Braşov. Studiu de caz, Bucureşti, 2016, disponibil online la http://iccv.ro/sites/default/files/Studiu%20de%20caz_Brasov.pdf. European Commission, Declaration of the European Ministers of Vocational Education and Training, and the European Commission, convened in Copenhagen on 29 and 30 November 2002, on enhanced European cooperation in vocational education and training, “The Copenhagen Declaration”, 2002, disponibil online la http://ec.europa.eu/dgs/education_culture/repository/ education/policy/vocational-policy/doc/copenhagen-declaration_en.pdf. European Parliament, Dual education: a bridge over troubled waters?, European Parliament's Committee on Culture and Education, 2014. Glăvan, E., Liceul Tehnologic Dan Mateescu – Călăraşi. Studiu de caz, Bucureşti, 2016, disponibil online la http://iccv.ro/sites/default/files/Studiu%20de%20caz_Calarasi.pdf. McGrath, S., Vocational education and training for development: A policy in need of a theory?, in “International Journal of Educational Development”, vol. 32, 2012, pp. 623–631. Mihalache, F., Liceul Tehnologic de Construcţii Maşini Mioveni. Studiu de caz, Bucureşti, 2016, disponibil online la http://iccv.ro/sites/default/files/Studiu%20de%20caz%20_Mioveni.pdf. Mulder, M, European Vocational Education and Training, in Wilson, J. P., (ed.) Human Resource rd Edition, London, Logan Page, 2012, Development: Learning, Education and Training, 3 pp. 155–175. Neagu, G., Colegiul Tehnic „Grigore Cobălcescu” – Moineşti. Studiu de caz, Bucureşti, 2016, disponibil online la http://iccv.ro/sites/default/files/Studiu%20de%20caz_Moinesti.pdf. Nilsson, A., Vocational education and training – an engine for economic growth and a vehicle for social inclusion?, in “International Journal of Training and Development”, vol. 14, no. 4, 2010, pp. 251–272. Petrescu, C., (coord.), Lambru, M., Palade, E., Neguţ, A., Stănilă, G., Învăţămîntul profesional şi tehnic. Provocări şi perspective de dezvoltare, Raport de politică publică, 2016, disponibil online la http://iccv.ro/sites/default/files/Raport%20Invatamant%20tehnic%20si%20profesional.pdf şi http:// taraluiandrei.ro/files/2016/Raport%20IPT_11nov.pdf. Stănilă, G., Neguţ, A., Şcoala Profesională Eurobusiness Oradea. Studiu de caz, Bucureşti, 2016, disponibil online la http://iccv.ro/sites/default/files/Studiu%20de%20caz_Oradea.pdf. Wallenborn, M., Vocational Education and Training and Human Capital development: current practice and future options, in “European Journal of Education”, vol. 45, no. 2, 2010, pp. 181–198. Walkenhorst, H., Explaining change in EU education policy, in “Journal of European Public Policy”, vol. 15, no. 4, 2008, pp. 567–587. n the context of knowledge society and increasing concerns for sustainable and inclusive growth, investment in human capital Idevelopment have become indispensable and the interest in developing initial vocational and technical education has also intensified. In recent years, education policies have focused more and more on updating skills and their correlation to labour market requirements. An important contribution to synchronizing the two systems comes from work–based–learning component of education, which allows students to develop their practical skills in real employment context. Work-based-learning is integrated in various degrees in initial vocational and technical education programs in European countries and beyond, along with school-based-learning. In Romania, initial vocational and technical education has been destabilised by numerous reforms and has faced significant decline both in terms of attractiveness and number 20 MODELE DE ORGANIZARE ŞI FUNCŢIONARE 323 of students. The article reviews the main challenges faced by IVET system in Romania and presents the main models of initial vocational and technical education at European level. Without relying on an exhaustive analysis of current Romanian situation, but on the results of six case studies, the article presents the national models of IVET. The analysis is based on four main criteria: the importance of work-based-learning component in training students, partnership with social actors, management model and financing mechanisms. Keywords: initial vocational and technical education, school-based- learning, work-based-learning, education. 